At de unge akademikere på 25 år til 29 år har en højere arbejdsløshed end deres jævnaldrende med en anden uddannelsesbaggrund, har Lederne ret i.

Uddannelser Erhvervsuddannede: Kaldes også faglærte. Kan læses uden en ungdomsuddannelse i bagagen. Kan for eksempel være elektrikere og SOSU-assistenter

Kort videregående uddannelse: Tager typisk to år og læses, efter man har taget en ungdomsuddannelse. Kan for eksempel være laboranter eller datamatikere.

Mellemlang videregående uddannelse. Tager tre et halvt til fire år og læses, efter man har taget en ungdomsuddannelse. Kan for eksempel være folkeskolelærere og sygeplejersker.

Lang videregående uddannelse. Tager fem år eller mere og læses, efter man har taget en ungdomsuddannelse. Kan for eksempel være læger og gymnasielærere. Kilder: Uddannelses- og Forskningsministeriet og Børne- og Undervisningsministeriet

Det fastslår de tre arbejdsmarkedsforskere, Detektor har talt med. Men de forholder sig kritisk til den sammenligning, Lederne har foretaget.

Akademikere er nemlig i gennemsnit 28,2 år gamle, når de er færdige med deres uddannelse. Det viser tal fra Uddannelses- og Forskningsministeriet.

Til sammenligning er for eksempel unge med en kort videregående uddannelse 26 år, når de træder ud på arbejdsmarkedet med eksamensbeviset i hånden.

Det betyder altså, at de 25-29-årige akademikere, som Lederne har set på, typisk lige er kommet ud på arbejdsmarkedet og maksimalt har haft 10 måneder til at finde et job, når deres arbejdsløshed bliver målt. Imens de 25-29-årige med en kort uddannelse har haft op til tre år til at finde et job.

Derfor får man flere arbejdsløse dimittender med end for andre uddannelsesgrupper, når man som Lederne måler akademikernes ledighed for gruppen 25-29 år.

Både Thomas Bredgaard, Birthe Larsen og Rune Majlund Vejlin vurderer, at det ville give et mere retvisende billede at måle på et bestemt tidspunkt, efter uddannelsen er færdiggjort, hvis man gerne vil sammenligne unge akademikeres arbejdsløshed med andre unges.

- Vi ved, at dimittendledigheden for alle grupper er højere end den normale ledighed. Så det er i hvert fald en overfortolkning at sige, at universitetsuddannede har en større ungdomsarbejdsløshed generelt end andre uddannelsesgrupper, siger Rune Majlund Vejlin.